Hajduk nije bio dobar kao prije tri dana, drugačija momčad nije se odmah nametnula lokalnom trećeligašu.





Ali, kasnije jest, kad im je trener Damir Burić objasnio da moraju ubaciti u veću brzinu, da im povratak kući izjutra već u 7.30 sati neće uteći. Ali, da prije toga odrade i ovaj zadatak kako spada, još ovaj poslić, svladaju trećeligaša.





Ako su potratili prvih 45 minuta, ima još vremena. Toliko dobrih stvari cijelo vrijeme, pa da uprskaju i izgube od lokalaca? Nema smisla...





Dugo je Hajduk tek odrađivao trening, a balun nije slušao. Ipak, u nastavku su promjene dale poticaj, ubrizgale injekciju, a Hajduk pokazao da u alternacijama ima dosta zanimljvih igrača. Ante Roguljić je režirao preokret.





Nama se osim strijelaca večeras najviše svidio i Artem Radčenko. Bio je baš dobar svih 90 minuta.





Bilo je i vatrometa navijača, pirotehnike, da se "zagrije ozračje", sve kao predigra Biloj noći koju su za 300 uzvanika poslije utakmice lokalni navijači Hajduka, mahom došljaci iz Bosne, iz Jajca i Uskoplja priredili u slavu "bijelih" u sali Admiral. Došlo je i dosta navijača iz Dalmacije, iz Splita...





Za feštu.





S razglasa, već ste naučili, Vinko Coce i Alen Nižetić! Ugođaj Dalmacije u Gornjoj Austriji. Dašak Torcidina temperamenta. Austrijanci su otvorili vrata i srce došljacima, bila je to groznica subotnje hajdučke večeri na "gornjo-austrijski" način.





Hajduk je to začinio preokretom – 2:1! I vraća se zadovoljan kući.





- Tražio sam bržu igru i veću agresivnost, moramo naučiti da nije normalno da promašujemo dok gubimo 0:1. U pravim utakmicama, ako budemo takvi, izgubit ćemo. Zadovoljan sam što smo završili pripreme pobjedom - kratko nam je kazao Burić nakon utakmice.





S. ALFIREVIĆ